
EUROOPA PARLAMENDI RESOLUTSIOONI ETTEPANEK
ELi põllumajandusliku toidutööstuse edendamise poliitika rakendamise kohta pärast 2014. aasta reformi
(2025/2089(INI))
Euroopa Parlament,
–	võttes arvesse Euroopa Parlamendi ja nõukogu 22. oktoobri 2014. aasta määrust (EL) nr 1144/2014 siseturul ja kolmandates riikides võetavate põllumajandustoodete teavitus- ja müügiedendusmeetmete kohta, millega tunnistatakse kehtetuks nõukogu määrus (EÜ) nr 3/2008,
–	võttes arvesse Euroopa Parlamendi uuringuteenistuse 2025. aasta detsembri uuringut „Evaluation of EU agri-food promotion policy: Insights and lessons learnt – European Implementation Assessment“ (ELi põllumajandusliku toidutööstuse edendamise poliitika hindamine: analüüsid ja saadud õppetunnid – Euroopa rakendamishinnang),
–	võttes arvesse Euroopa Komisjoni teadet kampaania kohta, mille eesmärk on edendada Euroopa päritolu toiduainete ostmist (kampaania „Buy European Food“), 2025. aasta septembris,
–	võttes arvesse komisjoni teatist Euroopa Parlamendile ja nõukogule „Euroopa vähktõvevastase võitluse kava“ (COM(2021)0044),
–	võttes arvesse Euroopa Parlamendi uuringuteenistuse 2022. aasta augusti uuringut „Farm certification schemes for sustainable agriculture – State of play and overview in the EU and in key global producing countries, concepts and methods“ (Põllumajandusettevõtete sertifitseerimissüsteemid kestliku põllumajanduse tagamiseks – hetkeseis ja ülevaade ELis ning peamistes ülemaailmsetes tootjariikides, mõisted ja meetodid),
–	võttes arvesse komisjoni aruannet Euroopa Parlamendile ja nõukogule Euroopa Parlamendi ja nõukogu määruse (EL) nr 1144/2014 (siseturul ja kolmandates riikides võetavate põllumajandustoodete teavitus- ja müügiedendusmeetmete kohta) kohaldamise kohta (COM(2021)0049),
–	võttes arvesse Euroopa Parlamendi ja nõukogu 2. detsembri 2021. aasta määrust (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013,
–	võttes arvesse komisjoni talituste töödokumenti ELi põllumajanduse edendamise poliitika mõju hindamise kohta sise- ja kolmandate riikide turgudel (SWD(2020)0399),
–	võttes arvesse Euroopa Komisjoni, Deloitte’i, IPSOSe ja Tetratech International Developmenti 2020. aasta juuli uuringut „Evaluation support study of the EU agricultural promotion policy, internal and third country markets“ (ELi põllumajanduse edendamise poliitika ning sise- ja kolmandate riikide turgude hindamist toetav uuring), Euroopa Liidu Väljaannete Talitus,
–	võttes arvesse Euroopa Parlamendi ja nõukogu 11. aprilli 2024. aasta määrust (EL) 2024/1143, milles käsitletakse veinile, piiritusjookidele ja põllumajandustoodetele antavaid geograafilisi tähiseid ning põllumajandustoodete garanteeritud traditsioonilisi tooteid ja vabatahtlikke kvaliteedimõisteid ning millega muudetakse määrusi (EL) nr 1308/2013, (EL) 2019/787 ja (EL) 2019/1753 ning tunnistatakse kehtetuks määrus (EL) nr 1151/2012,
–	võttes arvesse komisjoni 7. oktoobri 2015. aasta rakendusmäärust (EL) 2015/1831, milles sätestatakse Euroopa Parlamendi ja nõukogu määruse (EL) nr 1144/2014 (siseturul ja kolmandates riikides võetavate põllumajandustoodete teavitus- ja müügiedendusmeetmete kohta) rakenduseeskirjad,
–	võttes arvesse Euroopa Parlamendi ja nõukogu 2. detsembri 2021. aasta määrust (EL) 2021/2117, millega muudetakse määrust (EL) nr 1308/2013, millega kehtestatakse põllumajandustoodete ühine turukorraldus, määrust (EL) nr 1151/2012 põllumajandustoodete ja toidu kvaliteedikavade kohta, määrust (EL) nr 251/2014 aromatiseeritud veinitoodete määratlemise, kirjeldamise, esitlemise, märgistamise ja geograafiliste tähiste kaitse kohta ning määrust (EL) nr 228/2013, millega kehtestatakse põllumajanduse erimeetmed liidu äärepoolseimate piirkondade jaoks,
–	võttes arvesse komisjoni 15. detsembri 2025. aasta rakendusotsust siseturul ja kolmandates riikides võetavate põllumajandustoodete teavitus- ja müügiedendusmeetmete rahastamise ning 2026. aasta tööprogrammi vastuvõtmise kohta (Commission implementing decision of 15.12.2025 on the financing of information and promotion measures concerning agricultural products implemented in the internal market and in third countries and the adoption of the work programme for 2026),
–	võttes arvesse komisjoni 15. detsembri 2024. aasta rakendusotsust siseturul ja kolmandates riikides võetavate põllumajandustoodete teavitus- ja müügiedendusmeetmete rahastamise ning 2025. aasta tööprogrammi vastuvõtmise kohta (Commission implementing decision of 12.12.2024 on the financing of information provision and promotion measures concerning agricultural products implemented in the internal market and in third countries and the adoption of the work programme for 2025),
–	võttes arvesse komisjoni 19. veebruari 2025. aasta teatist „Põllumajanduse ja toidu visioon. Kujundada üheskoos atraktiivne põllumajandus- ja toidusektor tulevastele põlvedele“ (COM(2025)0075),
–	võttes arvesse kodukorra artiklit 55,
–	võttes arvesse põllumajanduse ja maaelu arengu komisjoni raportit (A10-0000/2026),
A.	arvestades, et müügiedenduspoliitika raames võeti 2025. aastaks kasutusele liht- ja mitut riiki hõlmavate programmide vahel jaotatud 132 miljoni euro suurune eelarve, mis on oluline vahend Euroopa tarneahelate konkurentsivõime tugevdamiseks riigisisestel ja rahvusvahelistel turgudel, eelkõige ühise tegutsemise toetamise kaudu; 
B.	arvestades, et mitut riiki hõlmavate programmidega, mida rahastatakse 2025. aastal ligikaudu 40 miljoni euroga, edendatakse liikmesriikidevahelist koostööd ja aidatakse kaasa programmi toetusesaajate vaheliste partnerluste arendamisele ning tugevdatakse seega siseturu integratsiooni;
C.	arvestades, et aastatel 2016–2024 ületas nõudlus müügiedendusprogrammide rahastamise järele, eelkõige kolmandates riikides, korrapäraselt eraldisi, ning arvestades, et mitut riiki hõlmavatele programmidele eraldatud osa vähendati aastatel 2021–2024, mis osutab struktuursele tasakaalustamatusele vajaduste ja olemasolevate vahendite vahel;
D.	arvestades, et teatavate algatuste, nagu mahepõllumajanduslike ja kestlike toodete edendamise jaoks kolmandates riikides eraldatud vahendid jäävad sageli täies ulatuses kasutamata, samas kui muude toodete puhul on nõudlus suur, mis näitab vajadust viia see praeguse turuolukorraga paremini kooskõlla;
E.	arvestades, et kolm neljandikku uuringus kasutatud valimist on väikesed ja keskmise suurusega ettevõtjad või neid esindavad organisatsioonid, ning arvestades, et need osalejad peavad toime tulema tootmiskulude suurenemise ja piiratud investeerimissuutlikkusega, mistõttu on vaja tugevdada õiglast, lihtsustatud ja proportsionaalset juurdepääsu müügiedenduskavadele;
F.	arvestades, et alates 2021. aastast on osa rahalistest vahenditest eraldatud sellistele kategooriatele nagu kestlikkus ja tervislik toitumine, edendades samal ajal Euroopa tootmise majanduslikku väärtust;
G.	arvestades, et enam kui pooled Euroopa Parlamendi uuringuteenistuse uuringus osalenud toetusesaajatest leiavad, et loosung „Enjoy, it’s from Europe“ (Naudi, see on pärit Euroopast) on aidanud märkimisväärselt parandada toodete äratuntavust, eriti kolmandates riikides, kus Euroopa kaubamärkide ja päritolumärkide maine tase on endiselt madalam kui ELi territooriumidel;
H.	arvestades, et põllumajandusturud, eelkõige kolmandates riikides, on mõjutatud kiiretest majanduslikest ja geopoliitilistest kõikumistest, ning arvestades, et riiklikul tasandil hallatavate lihtprogrammide kohanemisvõime on sageli piiratum kui mitut riiki hõlmavate programmide puhul, mistõttu tuleb tugevdada eelarve paindlikkuse ja ümberjaotamise mehhanisme;
I.	arvestades, et keerukad haldusmenetlused kujutavad endast olulisi takistusi suurele osale ettevõtjatest, eelkõige maapiirkondades asuvatele ettevõtjatele, kes vajavad suuremat lihtsustamist avaliku sektori rahastamise tõhususe tagamiseks;
J.	arvestades, et mägiste või ebasoodsas olukorras olevate maapiirkondade ettevõtjate jaoks on müügiedendusprogrammid oluline vahend tööhõive, majandustegevuse ja territoriaalse ühtekuuluvuse säilitamiseks;
Soovitused 

Rahastamine

1.	rõhutab, kui olulised on mitut riiki hõlmavad programmid, mis võimaldavad liikmesriikidevahelist koostööd ja millele tuleks seetõttu eraldada suurem eelarve;
2.	märgib vajadust muuta rahalised vahendid programmide ja sektorite vahel ülekantavaks, et vastata ettevõtjate vajadustele, seadmata ohtu finantsraamistiku prognoositavust ja stabiilsust;
3.	toonitab edendamispoliitika tähtsust väikeste ja keskmise suurusega ettevõtjate toetamisel, kes peavad toime tulema suurte tootmiskulude ja piiratud investeerimissuutlikkusega;
4.	märgib, et müügiedenduspoliitika peab olema kättesaadav kõigile põllumajandustootjatele, pöörates erilist tähelepanu väikestele ja keskmise suurusega ettevõtjatele tagamaks, et bürokraatlike ja haldusmenetluste keerukus neid ei heidutaks;
5.	rõhutab vajadust eraldada jätkuvalt erivahendeid müügiedendusprogrammidega hõlmatud toodete ekspordi ja turustamise toetamiseks, keskendudes eelkõige kolmandatele riikidele, kuna see tagaks põllumajandussektori suurema nähtavuse ja konkurentsivõime; 
6.	rõhutab vajadust säilitada tänapäevased müügiedendusvahendid, mis põhinevad tarbijate nõudluse analüüsil, ning toetada sihipäraseid teavituskampaaniaid, mis võivad anda Euroopa toiduainetele lisaväärtust;
Seos muude Euroopa algatustega
7.	märgib, et müügiedenduspoliitika vastab kampaanias „Buy European Food“ (Osta Euroopa toitu) väljendatud ootustele, toetades tootjaid ja Euroopa majandust;
8.	märgib, et müügiedenduspoliitika aitab kaasa teiste komisjoni kavandatud Euroopa algatuste eesmärkide saavutamisele, eelkõige puu- ja köögivilja turustamise toetamise kaudu;
9.	rõhutab samal ajal, et müügiedenduspoliitikat ei tohi allutada muudele ELi poliitikavaldkondadele; on vastu rahastamisele juurdepääsu tagavate uute rahastamiskõlblikkuse kriteeriumide kehtestamisele ning võimalike piirangute seadmisele määruses sätestatud teatavat liiki toodete või tootekategooriate edendamisele;
Meetmete juhtimine 
10.	tunneb heameelt loosungi „Enjoy, it’s from Europe“ (Naudi, see on pärit Euroopast) üle, mis on võimaldanud suurendada kolmandates riikides turustatavate Euroopa toodete äratuntavust; 
11.	loodab, et loosungit „Enjoy, it’s from Europe“ ja päritolumärgistust saab kasutada koos, et suurendada Euroopa toiduainete äratuntavust;
12.	märgib, et üksikute liikmesriikide tasandil hallatavad lihtprogrammid on muutuste korral vähem paindlikud kui mitut riiki hõlmavad komisjoni hallatavad programmid ning seetõttu on vaja tagada liikmesriikide suurem paindlikkus niisuguste taotluste vastuvõtmisel, mida esitatakse programmi kohandamiseks turumuutustega;
13.	soovitab tagada (mitut riiki hõlmavate ja liht-) programmide haldamisel suurema paindlikkuse, kui neid on vaja pärast käivitamist ümber suunata muudele kui algselt ettenähtud turgudele;
14.	rõhutab, kui oluline on koondada vahendid piiratumale arvule sihtturgudele, et vältida edendustegevuse liigset hajutamist ja suurendada rahastatud kampaaniate mõju;
15.	märgib, et iga-aastase tööprogrammi prioriteete tuleb paremini kohandada tegeliku turunõudlusega, et vältida eelarve alakasutamist teatavates sektorites, näiteks mahepõllumajanduslike toodete puhul; 
16.	kutsub komisjoni üles hindama, kas halduskulude kindlasummaline määr on piisav, et kanda programmi haldamisega seotud finantskoormust;
Programmide hindamine, tõhusus ja kvaliteet
17.	rõhutab vajadust ühtlustada müügiedendusprogrammide mõjunäitajad, et parandada tulemuste võrreldavust ja võimaldada ELi rahastatud meetmete tulemuslikkuse täpsemat hindamist;
18.	nõuab programmide hindamisaruannete tarbeks ühiste suuniste väljatöötamist, et tagada kogutud andmete parem kvaliteet ja tulemuste tõhusam kasutamine tulevaste prioriteetide seadmisel;
Majandusareng äärealadel
19.	märgib, et müügiedenduspoliitikaga on võimalik toetada maapiirkondade tootjaid, hoogustades majandust ja äärealade ning väikeste ja keskmise suurusega ettevõtjate kohalikku arengut, ning et seetõttu on otstarbekas eelistada nendest piirkondadest pärit programme;
°
°	°
20.	teeb presidendile ülesandeks edastada käesolev resolutsioon nõukogule, komisjonile, Euroopa Kontrollikojale ning liikmesriikide valitsustele ja parlamentidele.

Sissejuhatus
Käesolevas raportis antakse teavet müügiedenduspoliitika rakendamise seisu kohta ja esitatakse mõned poliitilised soovitused, et parandada müügiedenduspoliitika toetuskava ja ettevõtjate juurdepääsu rahastamisele ning toetada põllumajandusliku toidutööstuse konkurentsivõimet.
Peamised tulemused
1. Põllumajandusliku toidutööstuse konkurentsivõime (keskendudes väikestele ja keskmise suurusega ettevõtjatele)
Euroopa põllumajandusliku toidutööstuse konkurentsivõime tugevdamiseks on vaja rohkem toetada väikeseid ja keskmise suurusega põllumajandustootjaid, kes moodustvad tootmise nurgakivi, eelkõige maapiirkondades. Seda ei tohiks tõlgendada nii, et sellega välistatakse toetus suurtele ettevõtjatele, kellel on oluline roll Euroopa toodete edendamisel, vaid nii, et väikestele põllumajandusettevõtjatele, kes peavad toime tulema suurte tootmiskulude, vähese investeerimissuutlikkuse ja tugeva rahvusvahelise konkurentsiga, pööratakse erilist tähelepanu. Selleks et parandada väikeste põllumajandusettevõtjate positsiooni turgudel, on oluline hõlbustada nende juurdepääsu müügiedendusvahenditele. Toetus ajakohastamisele, mitmekesistamisele ja kvaliteedi parandamisele (geograafilised tähised, kaubamärgid, säästev tootmine jne) võib suurendada väikeste ja keskmise suurusega ettevõtjate atraktiivsust. Nende nähtavuse suurendamiseks on samuti oluline pakkuda neile toetust ekspordi ja turustamise valdkonnas. Väikeste ja keskmise suurusega põllumajandusettevõtjate konkurentsivõime suurendamine tähendab lõppkokkuvõttes kogu Euroopa Liidu põllumajandusliku toidutööstuse vastupanuvõime ja kestlikkuse tugevdamist.
2. Poliitika paindlikkus
Üks müügiedenduspoliitika peamisi piiranguid, nagu on rõhutatud Euroopa Parlamendi uuringuteenistuse uuringus „Evaluation of EU agri-food promotion policy: Insights and lessons learnt“ (ELi põllumajandusliku toidutööstuse edendamise poliitika hindamine: analüüsid ja saadud õppetunnid), mis avaldati 2025. aasta detsembris, on asjaolu, et nimetatud vahend ei ole piisavalt paindlik. On nimelt rõhutatud, et pärast programmi käivitamist on keeruline seda muuta ja ümber suunata, näiteks turuhäirete korral. Seepärast peetakse vajalikuks võtta meetmeid, et tagada programmis osalejatele suurem paindlikkus, mis võimaldaks neil vajaduse korral muuta sihtturgu või tootekategooriat, näiteks geopoliitilise ebastabiilsuse tõttu. Komisjoni tuleks kutsuda üles kaaluma selliste menetluste kasutuselevõttu, mille eesmärk on lihtsustada kõnealuse poliitika rakendamist, sealhulgas seoses liikmesriikidega, kellel on lihtprogrammide haldamisel keskne roll.
3. Seos muude Euroopa strateegiatega
2020. aasta mais esitas komisjon strateegia „Talust taldrikule“, millele järgnes 2021. aasta veebruaris Euroopa vähktõvevastase võitluse kava. Nende kahe ettepaneku eesmärk on arendada kestlikumat põllumajandustootmist ja edendada tervislikku toitumist, kuid need võivad viia teatavate põllumajanduslike toiduainete, näiteks punase liha ja veini kõrvalejätmiseni, kuna neid peetakse tervisele potentsiaalselt ohtlikeks.
Uuringust nähtus siiski, et müügiedenduspoliitika toetab rahvatervise eesmärke, eelkõige sellistes valdkondades nagu puu- ja köögiviljasektor, ning on seega tihedalt seotud komisjoni esitatud strateegiatega.
Raportöör tunnistab nende strateegiate tähtsust, kuid tuletab meelde president von der Leyeni poolt 2025. aasta lõpus käivitatud kampaania „Buy European Food“ (Osta Euroopa toitu) sisu. Lisaks rõhutab ta vajadust tagada kõigile Euroopa toodetele võrdsed võimalused olla kaasatud müügiedendusprogrammidesse ja saada rahastust, vältides mõnede toodete kõrvalejätmist või isegi põhjendamatut halvustamist.
4. Põllumajanduslike toiduainetega seotud teavitustegevuse ja turustamise toetamine
Euroopa põllumajanduslikest toiduainetest teavitamise ja nende turustamise tugevdamine on oluline hoob nende nähtavuse ja konkurentsivõime suurendamiseks, eelkõige rahvusvahelistel turgudel. Seepärast on vaja jätkata investeerimist sihipärastesse teavitusmeetmetesse, mis on kohandatud kolmandate riikide turgude eripärale, ning töötada välja kaasaegsed müügiedendusvahendid, mis põhinevad tarbijate nõudluse analüüsil. Väikesed ja keskmise suurusega ettevõtjad peaksid saama eritoetust oma turundusstrateegia optimeerimiseks ja juurdepääsu saamiseks laiematele jaotusvõrkudele. Lisaks suurendaks Euroopa kvaliteedi (kestlikkus, jälgitavus, geograafilised tähised jne) parem esiletõstmine müügiedenduskampaaniate mõju, samas kui suurem turundustoetus võimaldaks tugevdada Euroopa toodete kohalolekut rahvusvahelistel turgudel ja luua uusi ärivõimalusi.
5. Müügiedendusprogrammid ja nendega seotud eelarve
Euroopa Parlamendi uuringuteenistuse uuringus analüüsiti kahte liiki müügiedendusprogramme: mitut riiki hõlmavad programmid ja lihtprogrammid, pöörates erilist tähelepanu mahepõllumajandussektoriga seotud programmidele. Mitut riiki hõlmavate programmide puhul, millesse on kaasatud vähemalt kaks organisatsiooni eri liikmesriikidest või Euroopa tasandi organisatsioonidest, osutati uuringus aastatel 2021–2024 eraldatud vahendite vähenemisele võrreldes suhtelise suurenemisega aastatel 2025 ja 2026. Seda liiki programme hindavad eriti kõrgelt põllumajandusliku toidutööstuse ettevõtjad, kes näevad neis võimalust teha koostööd teiste liikmesriikide sidusrühmadega ja töötada välja ühisprojekte, mis võivad olla suunatud nii ELi kui ka kolmandate riikide turgudele. Mitut riiki hõlmavad programmid on eriti hinnatud ka seetõttu, et nende juhtimine toimub Euroopa Komisjoni tasandil Teadusuuringute Rakendusameti (REA) kaudu, mis pakub selgeid ja paindlikke vastuseid juhul, kui toetusesaajad peavad programmis muudatusi tegema. Tunnustades nende programmide viimase kahe aasta eelarve positiivset suundumust, peetakse vajalikuks nõuda, et sellist suuremat toetust pakutaks ka edaspidi, eelkõige seetõttu, et see kujutab endast olulist võimalust avada uusi turge või tugevdada olemasolevaid, ilma et see mõjutaks lihtprogrammidele ette nähtud eelarvet. Kõnealuste programmide puhul on ette nähtud, et taotluse võib esitada üks või mitu organisatsiooni samast ELi riigist, et turustada tooteid ELis või kolmandates riikides. Lisaks oli nende rahastamispakett aastatel 2021–2024 stabiilne ja järgmisel kahel aastal see suurenes. Siiski tuuakse Euroopa Parlamendi uuringuteenistuse uuringus esile üks piirang – sellised programmid, mida hallatakse üksiku liikmesriigi tasandil, on vähem paindlikud toetusesaajate mis tahes muutmistaotlustele vastamisel. Seepärast peaksid liikmesriigid tagama, et programm on turumuutuste suhtes paremini kohandatav. Lõpetuseks nähtub Euroopa Parlamendi uuringuteenistuse uuringust, et mahesektorile mitut riiki hõlmavate ja lihtprogrammide raames eraldatud eelarve on suurem kui ettevõtjad seda taotlesid. Seetõttu oleks taotlejate esitatud taotluste rahuldamiseks soovitav muuta nende vahendite ülekandmine sektorite ja programmide vahel paindlikumaks.
Järeldused ja soovitused
Raportöör on arvamusel, et ellu tuleks viia järgmised poliitilised soovitused:
•	töötada toetusesaajate, eelkõige väikeste ja keskmise suurusega ettevõtjate ning esindusorganisatsioonide jaoks välja lihtsamad ja kättesaadavamad menetlused, et tagada õiglane ja proportsionaalne juurdepääs avaliku sektori rahastamisele, vähendada bürokraatlikke tõkkeid ja parandada programmide tõhusust;
•	kehtestada mehhanismid rahaliste vahendite kohandamiseks ja ümbersuunamiseks, et reageerida kiiresti finantsmuutustele, toodete või sihtturgude muutustele, eelkõige kolmandates riikides, kus majanduslikud ja geopoliitilised tingimused võivad olla eriti volatiilsed;
•	jälgida vahendite jaotamist liht- ja mitut riiki hõlmavate programmide vahel, tagades struktuurse tasakaalu toetusesaajate vajaduste ja rahaliste vahendite vahel, et toetada nii liikmesriikidevahelist koostööd kui ka väikeste ja keskmise suurusega ettevõtjate osalemist;
•	valmistada ette suurem osa aastaeelarvest turundus- ja müügiedendustegevuseks, et parandada Euroopa põllumajanduslike toiduainete nähtavust ja konkurentsivõimet sise- ja välisturgudel ning edendada rahvusvahelistumist;
•	näha ette, et ELi logole lisatakse välisturgudele mõeldud pakenditel tootjariigi kaubamärk, et suurendada toodete äratuntavust ning tugevdada Euroopa kaubamärkide mainet kolmandates riikides;
•	jätkata selliste müügiedendusprogrammide toetamist, millega soodustatakse territoriaalset ühtekuuluvust ja maaelu arengut ning mille abil saab aidata kaasa tööhõivele ja majandustegevusele maa-, mägi- ja ebasoodsas olukorras olevates piirkondades.

